Diari Oficial de la Generalitat Valenciana


Sumari del DOGV 9089, del 21-05-2021 (2021/5702)

ORDRE 13/2021, de 20 de maig, de la Conselleria d'Educació, Cultura i Esport, per la qual es fixa el nombre màxim d'alumnat per unitat en el procediment d'admissió del primer nivell del segon cicle d'Educació Infantil (3 anys), a partir del curs 2021-2022, en determinades localitats de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9089

Data del DOGV
:   21-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5702


Data del document
:   20-05-2021

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació
    * legislació
    * ensenyament primari

ORDRE 13/2021, de 20 de maig, de la Conselleria d'Educació, Cultura i Esport, per la qual es fixa el nombre màxim d'alumnat per unitat en el procediment d'admissió del primer nivell del segon cicle d'Educació Infantil (3 anys), a partir del curs 2021-2022, en determinades localitats de la Comunitat Valenciana. [2021/5702]  
PREÀMBUL  
  
La Constitució Espanyola reconeix, en l'article 27.1, la llibertat d'ensenyament i el dret a l'educació. Aquests drets s'han d'harmonitzar amb la intervenció dels membres de la comunitat educativa de tots els centres sostinguts amb fons públics.  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en l'article 53.1 reconeix la competència exclusiva de la Generalitat en la regulació i l'administració de l'ensenyança en tota la seua extensió, nivells i graus, modalitats i especialitats, sense perjudici del que disposa l'article 27 de la Constitució Espanyola.  
La Llei orgànica 2/2006, de 3 de maig, d'educació, en l'article 157, estableix que correspon a les administracions educatives proveir els recursos necessaris per a garantir el procés d'aplicació de l'esmentada llei. Entre aquests recursos assenyala un nombre màxim d'alumnat per aula, que en l'ensenyament obligatori serà de 25 per a l'Educació Primària i de 30 per a l'Educació Secundària Obligatòria.  
El Reial decret 132/2010, de 12 de febrer, pel qual s'estableixen els requisits mínims dels centres que imparteixen els ensenyaments de segon cicle de l'Educació Infantil, l'Educació Primària i l'Educació Secundària, estableix la relació numèrica alumnat-docent en les etapes esmentades. L'article 4 estableix que el nombre de places escolars dels centres es fixarà en les corresponents disposicions per les quals s'autoritze la seua obertura i funcionament, tenint en compte el nombre màxim d'alumnat per unitat escolar i el nombre total d'unitats autoritzades en funció de les instal·lacions i condicions materials establides en aquest reial decret. A més, als efectes del que disposa aquest reial decret, s'entendrà per nombre de llocs escolars el nombre d'alumnat que un centre pot atendre simultàniament, de forma que es garantisquen les condicions de qualitat exigibles per a la impartició de l'ensenyament.  
  
D'altra banda, en l'article 7 s'indica que els centres docents que ofereixen el segon cicle de l'Educació Infantil tindran, com a màxim, 25 alumnes per unitat escolar.  
El Decret 58/2021, de 30 d'abril, del Consell, fixa la jornada lectiva del personal docent i el nombre màxim d'alumnat per unitat en els centres docents no universitaris de la Comunitat Valenciana, regulats per la Llei orgànica 2/2006, de 3 de maig.  
S'ha pogut comprovar que les ràtios elevades provoquen, entre altres conseqüències, una minva important en la qualitat de l'educació. És sabut que un dels factors que incideix en la qualitat dels processos d'ensenyament-aprenentatge i en l'èxit escolar és la proporció d'alumnat per unitat, grup d'escolarització i docent. La Conselleria d'Educació, Cultura i Esport està decidida a complir amb l'ordenament legal vigent que, en aquest cas, es conjuga amb la voluntat manifestada per diversos sectors de la comunitat educativa relativa a la reducció de les ràtios actuals i, en aquest sentit, ha portat endavant diverses iniciatives per poder aconseguir-ho. Tot i això, l'infrafinançament que pateix el nostre territori provoca que, de moment, no es puga arribar a baixar la ràtio de manera generalitzada. Ara bé, sí que es pot plantejar aquesta possibilitat en el nivell en què la majoria de l'alumnat accedeix al seu itinerari escolar: Educació Infantil (3 anys).  
El punt 2 de la disposició final segona del Decret 58/2021, de 30 d'abril, faculta la persona titular de la conselleria competent en matèria d'educació perquè, en aquelles localitats en què, per les seues característiques socioeconòmiques i demogràfiques, siga aconsellable, puga fixar per als centres públics i privats concertats una ràtio màxima d'alumnat per unitat o grup inferior a l'establida en l'esmentat decret.  
  
Els estudis estadístics mostren que en determinades localitats s'està produint una davallada en l'índex de natalitat, la qual cosa té una incidència directa en el nombre d'alumnat escolaritzat. Aquesta tendència pot ser aprofitada per a baixar la ràtio en aquestes localitats sense incrementar la despesa. Tot i això, cal tindre en compte que l'Administració educativa, d'una banda, té l'obligació d'assegurar un lloc escolar a cadascun dels xiquets i les xiquetes que resideixen en cada localitat, i d'altra, ha de garantir l'escolarització de l'alumnat d'incorporació tardana que es puga incorporar al sistema educatiu una vegada començat el curs. A més a més, l'anàlisi de les dades d'escolarització d'anys anteriors mostra que, en alguns casos, no tot l'alumnat de 3 anys resident en una localitat sol·licita plaça escolar en aquesta mateixa localitat.  
  
La proposta de baixada de la ràtio màxima en el nivell de 3 anys, que es preveu en aquesta ordre, combina tota aquesta informació de manera que el resultat final de dividir el nombre d'alumnat potencial, és a dir, aquell que està empadronat a la localitat, entre el total d'unitats d'escolarització sostingudes amb fons públics ha de ser sempre inferior al límit fixat com a ràtio màxima en aquesta ordre, ja que d'altra manera es veuria compromesa la possibilitat d'atendre la incorporació d'alumnat nouvingut en aquestes unitats.  
Les localitats que figuren en l'annex d'aquesta ordre compleixen les condicions enumerades anteriorment. La proposta de la baixada de ràtio ha estat elaborada per l'Administració educativa a la vista de les dades de matriculació i dels padrons municipals i, en alguns casos, ha estat plantejada, també, des del consell escolar municipal. Ara bé, en totes les situacions el consell escolar municipal ha estat informat de la proposta de baixada de la ràtio màxima per a la seua localitat.  
  
A més a més, cal fer constar que no s'hi han inclòs localitats en les quals, tot i haver sol·licitat que s'aplique aquesta reducció de ràtio màxima, s'ha comprovat que el nombre de xiquetes i xiquets empadronats, amb la distribució actual d'unitats per al nivell de tres anys, dona una ràtio molt ajustada per a poder garantir un lloc escolar per a cadascun. Es tracta de localitats on la ràtio entre unitats i nascuts en 2018 se situa en 23, o d'altres on el fet de comptar amb dos nuclis poblacionals diferenciats i no comptar amb dades de padró diferenciades provoca que la baixada de la ràtio màxima per a tots els centres puga tindre com a conseqüència que alumnat d'un dels nuclis de població haja de ser escolaritzat de manera obligatòria en l'altre nucli.  
  
En l'elaboració d'aquesta ordre s'ha tingut en compte allò establit en l'article 129 de la Llei 39/2015, d'1 d'octubre, del procediment administratiu comú de les administracions públiques. En aquest sentit, la baixada de la ràtio màxima és un dels elements que contribueix de manera eficaç a la millora de la qualitat educativa, amb la qual cosa es compleix el principi d'eficàcia. A més a més, quant als principis d'eficiència i proporcionalitat queden suficientment acreditats perquè no genera increment de despesa, sinó que s'aprofita la baixada de natalitat de determinades localitats, tal com es preveu en el punt 2 de la disposició final segona del Decret 58/2021, amb la qual cosa es dona compliment al principi de seguretat jurídica. Per últim, en la tramitació d'aquesta ordre s'ha complit el principi de transparència previst en l'article 129 de la Llei 39/2015 i en la resta de legislació aplicable, ja que en l'inici de l'expedient s'ha realitzat una consulta pública prèvia, s'ha negociat amb les persones representants de les treballadores i els treballadors de l'ensenyament públic en la mesa sectorial i amb les persones representants de les treballadores i els treballadors i de les organitzacions empresarials de l'ensenyament privat concertat i, finalment, s'ha sotmés a la consideració del Consell Escolar de la Comunitat Valenciana, que ha emés el dictamen 4/2021 amb data 30 de març de 2021. A més a més, els consells escolars municipals de les localitats que figuren en l'annex d'aquesta ordre han estat informats d'aquesta circumstància i han pogut presentar les seues al·legacions.  
Per això, vista la proposta del director general de Centres Docents, de conformitat amb aquesta, amb l'informe de l'Advocacia General; després de la negociació amb les persones representants de les treballadores i els treballadors i de les organitzacions empresarials del sector; amb el dictamen preceptiu del Consell Escolar de la Comunitat Valenciana; conforme amb el Consell Jurídic Consultiu de la Comunitat Valenciana, en exercici de la potestat reglamentària atribuïda per l'article 28.e de la Llei 5/1983, de 30 de desembre, del Consell i en virtut de l'atribució de competències efectuada en el Decret 5/2019, de 16 de juny, del president de la Generalitat, pel qual determina el nombre i la denominació de les conselleries, i les seues atribucions,  
  
  
ORDENE  
  
Article 1. Objecte  
Aquesta ordre té per objecte regular el nombre màxim d'alumnat per aula, unitat o docent en el primer nivell del segon cicle d'Educació Infantil (3 anys) en els centres públics i privats concertats que imparteixen ensenyaments d'aquesta etapa en els municipis de la Comunitat Valenciana que es determinen, a partir del curs 2021-2022.  
  
Article 2. Nombre màxim d'alumnat  
1. Per al curs 2021-2022, es publica com a annex únic d'aquesta ordre, el nombre màxim d'alumnat per unitat d'escolarització en el primer nivell del segon cicle d'Educació Infantil (3 anys) en els municipis que s'indiquen.  
2. En els cursos successius, en el cas que altres localitats es troben en circumstàncies que aconsellen dur a terme aquesta mateixa regulació, prèviament a l'inici del procediment d'admissió, s'actualitzarà l'annex referit en el punt anterior.  
3. Com a conseqüència d'això, l'alumnat escolaritzat en el primer nivell del segon cicle d'Educació Infantil (3 anys) a partir del curs que s'autoritze, mantindrà aquesta relació numèrica alumnat-docent durant els 9 cursos següents a la seua incorporació al centre.  
4. La reducció del nombre màxim s'aplicarà a l'alumnat matriculat en aquestes unitats fins que arribe a sisé d'Educació Primària, excepte en els casos en què es produïsca la permanència extraordinària d'un alumne o alumna de més d'un curs acadèmic en un mateix nivell.  
  
  
Article 3. Determinació de vacants  
1. Per al procés d'admissió del curs 2021-2022 i següents, en cadascuna de les unitats en què s'escolaritze alumnat del primer nivell del segon cicle d'Educació Infantil (3 anys) en els centres públics i privats concertats ubicats en els municipis que es determine, el nombre de vacants oferides no podrà ser, en cap cas, superior al nombre màxim que s'hi indica.  
2. En aquestes unitats, durant els cursos següents i fins que l'alumnat que cada curs acadèmic inicia la seua escolarització en el primer nivell del segon cicle d'Educació Infantil (3 anys) arribe a sisé d'Educació Primària, els centres públics i privats concertats d'aquestes localitats només podran oferir vacants per al procés d'admissió sempre que el nombre total d'alumnat, comptant la matrícula i les vacants, siga el que s'haja indicat per a cada localitat.  
3. Tot això sense perjudici del que es disposa en l'article 41.3 i en l'article 42 del Decret 40/2016, de 15 d'abril, del Consell, pel qual es regula l'admissió en els centres docents públics i privats concertats que imparteixen ensenyances d'Educació Infantil, Educació Primària, Educació Secundària Obligatòria i Batxillerat.  
  
  
DISPOSICIÓ ADDICIONAL  
  
Primera. Reducció de la ràtio en cursos anteriors  
En els centres sostinguts amb fons públics de les localitats assenyalades de manera específica en l'annex, es manté la reducció a 23 llocs escolars per unitat autoritzada en el primer nivell del segon cicle d'Educació Infantil dels cursos 2017-2018 i 2018-2019 fins que el seu alumnat arribe al sisé curs d'Educació Primària.  
  
Segona. No increment de la despesa pública  
L'aplicació i el posterior desplegament d'aquesta ordre no podran tindre incidència en l'increment de la dotació de tots i cada un dels capítols de despesa assignada a la conselleria competent en matèria d'educació i, en tot cas, haurà de ser atés amb els mitjans personals i materials de l'esmentada conselleria.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 22/2019, de 6 de maig, de la Conselleria d'Educació, Investigació, Cultura i Esport, per la qual es fixa el nombre màxim d'alumnat per unitat en el procediment d'admissió del primer nivell del segon cicle d'educació infantil (3 anys), a partir del curs 2019-2020, en determinades localitats de la Comunitat Valenciana. Així mateix, queden derogades totes les disposicions del mateix rang o inferior que s'oposen al que disposa aquesta ordre.  
  
  
  
DISPOSICIONS FINALS  
  
Primera. Aplicació i execució  
S'autoritza la persona titular de la direcció general competent en matèria de planificació educativa perquè dicte les disposicions necessàries per a l'aplicació i l'execució d'aquesta ordre.  
Així mateix, es delega en la persona titular de la direcció general competent en matèria de planificació educativa la facultat d'actualitzar per a cada curs escolar el llistat de localitats en què, per les seues característiques socioeconòmiques i demogràfiques, es fixa, per als centres públics i privats concertats, una ràtio màxima d'alumnat per unitat o grup inferior a l'establida reglamentàriament. Aquest nou llistat modificarà, per a cada curs escolar, l'annex únic d'aquesta ordre.  
  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana i produirà efectes a partir de l'inici del curs escolar 2021-2022.  
  
València, 20 de maig de 2021  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
  
ANNEX ÚNIC  
Nombre màxim d'alumnat per unitat en el procediment d'admissió del primer nivell del segon cicle d'Educació Infantil (3 anys) a partir del curs 2021-2022  
  
Província Localitat Ràtio màxima per unitat  
Alacant Alcoi\* 20  
 Banyeres de Mariola 20  
 Catral 20  
 Cocentaina\* 23  
 Elda\* 20  
 Guardamar del Segura 20  
 El Pinós\* 20  
 L'Alfàs del Pi\* 20  
 Monòver\* 20  
 Muro de Alcoy 20  
 Novelda\* 20  
 Pego 23  
 Petrer\* 20  
 Sax 20  
 Villena\* 20  
 Xàbia\* 23  
 Xixona 20  
  
  
Província Localitat Ràtio màxima per unitat  
Castelló Borriana\* 23  
 Castelló de la Plana\* 23  
 La Vall d'Uixó\*\* 20  
 L'Alcora 20  
 Nules\* 23  
 Onda 23  
 Segorbe\*\* 20  
 Vila-real\* 23  
  
  
  
Província Localitat Ràtio màxima per unitat  
València Alaquàs\* 20  
 Albaida\* 20  
 Albal\* 23  
 Alberic 23  
 Alfafar 23  
 Algemesí\* 23  
 Almàssera 23  
 Alzira\* 23  
 Benetússer\*\* 20  
 Benifaió 20  
 Buñol 20  
 Canals\* 20  
 Castelló\* 20  
 Catarroja 23  
 Cheste 20  
 L'Eliana 20  
 La Pobla Llarga 20  
 Mislata\* 20  
 Moncada 23  
 Oliva\* 20  
 Ontinyent\* 20  
 Quart de Poblet\* 20  
 Requena 23  
 Sedaví\*\* 20  
 Silla 20  
 Tavernes de la Valldigna\* 23  
 Xàtiva\* 20  
 Xirivella\* 23  
  
  
\* Localitats en què es manté la reducció a 23 llocs escolars per unitat iniciada en el primer nivell del segon cicle d'Educació Infantil dels cursos 2017-2018 i 2018-2019.  
\*\* Localitats en què es manté la reducció a 23 llocs escolars per unitat iniciada en el primer nivell del segon cicle d'Educació Infantil del curs 2018-2019.